Document ID: 32004D0390

Απόφαση της Επιτροπής
της 23ης Απριλίου 2004
που επιτρέπει στα κράτη μέλη να παρατείνουν τη διάρκεια των προσωρινών εγκρίσεων οι οποίες έχουν χορηγηθεί για τη νέα δραστική ουσία acetamiprid
[κοινοποιηθείσα υπό τον αριθμό Ε(2004) 1479]
(Κείμενο που παρουσιάζει ενδιαφέρον για τον ΕΟΧ)
(2004/390/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), και ιδίως το τέταρτο εδάφιο του άρθρου 8 παράγραφος 1,
Εκτιμώντας τα ακόλουθα:
(1) Σύμφωνα με το άρθρο 6 παράγραφος 2 της οδηγίας 91/414/ΕΟΚ, τον Οκτώβριο του 1999 η Ελλάδα παρέλαβε αίτηση από την Nisso Chemical Europe GmbH για την καταχώριση της δραστικής ουσίας acetamiprid (προηγούμενη ονομασία: Exp 60707B) στο παράρτημα I της οδηγίας 91/414/ΕΟΚ. Με την απόφαση 2000/390/ΕΚ(2) επιβεβαιώθηκε ότι ο φάκελος ήταν πλήρης και ότι μπορεί να θεωρηθεί ότι κατ' αρχήν πληροί τις απαιτήσεις ως προς τα δεδομένα και τις πληροφορίες του παραρτήματος II και του παραρτήματος III της οδηγίας.
(2) Η επιβεβαίωση της πληρότητας του φακέλου ήταν αναγκαία για να καταστεί δυνατή η λεπτομερής εξέτασή του και να δοθεί στα κράτη μέλη η δυνατότητα να χορηγήσουν προσωρινές εγκρίσεις, για περιόδους έως τρία έτη, σε φυτοπροστατευτικά προϊόντα που περιέχουν acetamiprid, ενώ παράλληλα πληρούνται οι όροι του άρθρου 8 παράγραφος 1 της οδηγίας 91/414/ΕΟΚ και ιδίως ο όρος που αφορά τη λεπτομερή αξιολόγηση της δραστικής ουσίας και του φυτοπροστατευτικού προϊόντος βάσει των απαιτήσεων της οδηγίας.
(3) Ως προς την acetamiprid, οι επιπτώσεις στην υγεία των ανθρώπων και στο περιβάλλον αξιολογούνται, σύμφωνα με τις διατάξεις του άρθρου 6 παράγραφος 2 και 4 της οδηγίας 91/414/ΕΟΚ, για τις χρήσεις που προτείνονται από την αιτούσα εταιρεία. Το κράτος μέλος εισηγητής υπέβαλε στην Επιτροπή στις 21 Μαρτίου 2001 το σχέδιο της έκθεσης αξιολόγησης.
(4) Η εξέταση του φακέλου δεν έχει ακόμη ολοκληρωθεί μετά την υποβολή του σχεδίου της έκθεσης αξιολόγησης από το κράτος μέλος εισηγητή και δεν είναι δυνατόν να ολοκληρωθεί η αξιολόγηση στα πλαίσια του χρονοδιαγράμματος που προβλέπεται από την οδηγία 91/414/ΕΟΚ του Συμβουλίου.
(5) Δεδομένου ότι από την αξιολόγηση δεν προέκυψαν μέχρι τώρα λόγοι άμεσης ανησυχίας, πρέπει να δοθεί στα κράτη μέλη η δυνατότητα να παρατείνουν τις προσωρινές εγκρίσεις οι οποίες έχουν χορηγηθεί σε φυτοπροστατευτικά προϊόντα που περιέχουν acetamiprid για περίοδο 24 μηνών, σύμφωνα με τις διατάξεις του άρθρου 8 της οδηγίας 91/414/ΕΟΚ, ώστε να καταστεί δυνατή η συνέχιση της εξέτασης του φακέλου. Αναμένεται ότι εντός 24 μηνών θα έχει ολοκληρωθεί η αξιολόγηση και η διαδικασία λήψης απόφασης σχετικά με την έκδοση απόφασης για την πιθανή καταχώριση της ουσίας acetamiprid στο παράρτημα Ι.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη μπορούν να παρατείνουν τη διάρκεια των προσωρινών εγκρίσεων για τα φυτοπροστατευτικά προϊόντα που περιέχουν acetamiprid για περίοδο που δεν υπερβαίνει τους 24 μήνες από την ημερομηνία έκδοσης της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 23 Απριλίου 2004.

Labels: 3
6